थलापति (1991 फ़िल्म)
थलापति (अंग्रेज़ी: Thalapathi) 1991 की भारतीय तमिल भाषा की गैंगस्टर पर आधारित ड्रामा फ़िल्म है। फ़िल्म के लेखक तथा निर्देशक मणिरत्नम हैं और इसके निर्माता जी. वेंकटेश्वरन हैं। इस फ़िल्म में रजनीकांत और ममूट्टी मुख्य भूमिकाओं में हैं तथा अरविंद स्वामी, जयशंकर, अमरीश पुरी, श्रीविद्या, भानुप्रिया, शोभना और गीता सहायक भूमिकाओं में हैं। थलापति अरविंद स्वामी की पहली फीचर फ़िल्म तथा बॉलीवुड अभिनेता अमरीश पुरी की तमिल डेब्यू फ़िल्म थी। थलापति की कहानी हिंदू महाकाव्य महाभारत के पात्रों कर्ण और दुर्योधन की मित्रता पर आधारित है। ₹3 करोड़ के बजट के साथ बनी यह फ़िल्म अपने रिलीज़ के समय सबसे महंगी दक्षिण भारतीय फ़िल्म थी। इसे 5 नवंबर 1991 को दिवाली के दिन सिनेमाघरों में रिलीज़ किया गया था।